Qarshi tumani sobiq hokimi qamoqqa olingani rad etildi

Qarshi tumanining sobiq hokimi Maqsuda Mustafoeva qamoqqa olingani rad etildi. Viloyat prokuraturasi holat yuzasidan ma'lumot berdi.
Ma'lum qilinishicha, Qarshi tumanining sobiq  hokimi ayblanib, qamoqqa olingani haqida ijtimoiy tarmoqlarda yolg'on ma'lumotlar tarqatilgan.
Ma'lumotlariga ko'ra, tuman prokuraturasi tomonidan 4 milliard 198 million so'm miqdoridagi subsidiya mablag'lari talon-toroj qilingani holati bo'yicha tuman hokimi sobiq o'rinbosari, qishloq xo'jaligi va irrigatsiya bo'limlari boshliqlari jami 3 nafar shaxs Jinoyat kodeksining 167 (O'zlashtirish yoki rastrata yo'li bilan talon-toroj qilish), 209-moddalari (Mansab soxtakorligi) bilan ayblanib, qamoq ehtiyot chorasi qo'llanilgan.
Mazkur jinoyat ishi bo'yicha Qarshi tumanining sobiq hokimi M.Mustafoeva ayblanuvchi sifatida jalb qilinmagan.
Ma'lumot o'rnida, 2020 yil mart oyidan buyon Qarshi tumanini boshqarib kelgan Maqsuda Mustafoeva 2022 yil 6 fevral kuni ishdan ketgan.
Eslatib o'tamiz, avvalroq Qashqadaryo viloyati hokimi Zoyir Mirzaevning Qarshi tumani hokimi Maqsuda Mustafoevani intizomiy javobgarlikka tortish to'g'risidagi qarori qabul qilingandi.